**Регламент за номиниране**

**„Червена линия: награди за журналистика срещу корупцията 2024“**

На 9-ти декември, международния ден за борба с корупцията, Фондация „Антикорупционният фонд“ (АКФ) ще присъди своите наградите **„Червена линия: награди за журналистика срещу корупцията“.**

Наградите търсят да отличат смели журналисти и разследвания, които през изминалата година са хвърлили светлина върху случаи на корупция или са допринесли за утвърждаването на принципите на върховенството на правото в България.

Търсим разследвания и материали, които са разширили нашето разбиране за корупцията, събудили са активна гражданска енергия и са прокарали червена линия, отвъд която като общество не можем да толерираме корупцията. Името на наградите отпраща и към ролята на доброто журналистическо разследване, което прокарва червена нишка между разпръснати факти, свидетелства и данни, и ни помага да разберем ситуацията, в която се намираме.

**Номинации могат да бъдат подавани за една или няколко от 4-те категории на конкурса:**

*– Награда за журналистическо разследване, разкриващо корупция или конфликт на интереси;*

*– Награда за утвърждаване на принципите на върховенството на правото;*

*– Награда за регионална журналистика;*

*– Награда за млад журналист до 35 години, работещ върху теми, свързани с борбата с корупцията и върховенството на правото.*

**Краен срок:**

Номинациите трябва да бъдат изпратени най-късно до **01 декември 2024, 23:59 часа.**

Носителите на наградата ще бъдат обявени на церемония на 9 декември 2024

**Процедура за номиниране:**

Номинации могат да правят както отделни личности, така и организации. Журналистите могат да бъдат номинирани или да се самономинират. Номинациите се подават чрез попълване на **Формуляр за номиниране** (линк за изтегляне: <https://acf.bg/bg/chervenalinia2024/> ) и изпращането му на адрес: **media@acf.bg.**

Номинациите трябва да отговарят на специфичните критерии, посочени за всяка една от категориите. Номиниращите трябва да указват ясно категорията, за която номинират. Възможно е номинирането на един журналист в повече от една категория.

Номинациите трябва ясно да посочват по какъв начин номинираните отговарят на посочените критерии. Номинациите трябва да съдържат линк към публикацията, копие на печатния материал в PDF формат или линк за сваляне на аудио / видеофайла от облачна услуга като WeTransfer или Dropbox.

Не могат да бъдат номинирани членове на екипа на АКФ или журналистически материали, изработени в партньорство с АКФ. Партньорство с АКФ се дефинира като участие на екипа на АКФ в съществени части от работата по разследването чрез юридически анализ на документи, търсене на информация от институции и др.

Предоставянето на експертно мнение на експерт на АКФ върху независимо разкрит материал на журналистическо разследване не се смята за партньорство и не възпрепятства номинирането на материала.

**Критерии за номинациите:**

Всички номинирани разследвания и материали трябва да спазват стандартите за журналистическа етика.

Заедно с това, всяка от трите категории награди има специфични критерии:

1. *Награда за журналистическо разследване, разкриващо корупция или конфликт на интереси:*

* Разследването е публикувано в периода 01 декември 2023 – 01 декември 2024.
* Разследването разкрива оригинални факти, които доказват или повдигат обосновано съмнение за корупционни практики и схеми, или конфликт на интереси.
* Разследването има голямо обществено значение и потенциал да въздейства върху обществените нагласи към корупцията.

1. *Награда за утвърждаване на принципите на върховенството на правото:*

* Материалите, които поддържат номинацията, са публикувани в периода 01 декември 2023 – 01 декември 2024.
* Работата на журналиста допринася за обществения дебат и за формирането на обществено мнение, утвърждаващо върховенството на правото.

1. *Награда за регионална журналистика;*

* Материалите, които поддържат номинацията, са публикувани в периода 01 декември 2023 – 01 декември 2024.
* Работата на журналиста разкрива оригинални факти, които доказват или повдигат обосновано съмнение за корупционни практики и схеми, или конфликт на интереси на местно ниво.

1. *Награда за млад журналист, работещ* *върху теми, свързани с борбата с корупцията и върховенството на правото:*

* Материалите, които поддържат номинацията, са публикувани в периода 01 декември 2023 – 01 декември 2024;
* Номинираният журналист е до 35 години включително към момента на получаване на наградата;
* Работата на журналиста е върху теми, свързани с борбата с корупцията и върховенството на правото и допринася за обществения дебат и за формирането на обществено мнение, утвърждаващо върховенството на правото и обществената нетърпимост към проявите на корупция.

**Взимане на решение:**

Жури от уважавани журналисти, правни експерти и граждански активисти ще оцени получените номинации. Журито ще търси да отличи журналисти и журналистически материали, които разкриват оригинални факти за случаи на корупция или допринасят за обществения дебат и за формирането на обществено мнение, утвърждаващо върховенството на правото.

Журито разглежда само получените номинации, които отговарят на условията на конкурса.

Взимайки предвид критериите за всяка една категория, журито взима решение с мнозинство.